J e g y z ő k ö n y v

Készült: a Bezenye Községi Önkormányzat Képviselő-testületének 2026. április 17. napján 11:45 órakor az önkormányzat tárgyalótermében megtartott rendkívüli, nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester 11:45 órakor megnyitja az ülést. Megállapítja, hogy az ülés határozatképes, mert a megválasztott 7 képviselőből 4 fő jelen van. Martinschich Mihályné, Novák-Fabsich Kitti és Csák Krisztián képviselők egyéb elfoglaltságuk miatt nem tudnak részt venni az ülésen. A jegyzőkönyv hitelesítésére Schmatovichné Radits Klaudia Éva alpolgármestert kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontját, majd szavazásra teszi fel annak elfogadását. Elmondja, hogy a rendkívüli ülésen a napirend módosítására nincs lehetőség. 

A képviselő-testület egyhangúlag, 4 igen szavazattal az alábbi határozatot hozza:

51/2026. (IV. 17.) határozat
Bezenye Községi Önkormányzat képviselő-testülete a 2026. április 17. napon 11:45 órakor tartott rendkívüli ülés napirendjét az alábbiak szerint jóváhagyja:

1. Közösségi tér építés, művelődési ház felújítás” tárgyú közbeszerzési eljárás lezárásának újratárgyalása

Felelős:	Márkus Erika polgármester
Határidő:	azonnal

1. napirendi pont (szóbeli előterjesztés szerint)
Közösségi tér építés, művelődési ház felújítás” tárgyú közbeszerzési eljárás lezárásának újratárgyalása

Márkus Erika polgármester elmondja, hogy a közbeszerzési eljárás eredményessé minősítése esetére a pótfedezet mértékét az önkormányzat felülvizsgálta. Megállapították, hogy a közbeszerzési szaktanácsadó által közölt bruttó 1 674 748,- Ft összegű pótfedezet nem elegendő, ugyanis a szaktanácsadó a bruttó pályázati forrást nettó összegként kezelte. A szerződéses összeg fedezetéül 11 550 933,- Ft bevonása lenne szükséges. Javasolja, hogy az eljárást inkább kezdjék elölről, mivel az ÉKM költségellenőrzése sem volt támogató tartalmú, és a szükséges pótfedezet is jóval több, így kockázatosnak találja a szerződéskötést a projekt eredményessége szempontjából. 

Kérdezi, van-e kérdése, észrevétele valakinek.

Schmatovichné Radits Klaudia Éva alpolgármester kérdezi, hogy ez esetben teljesen elölről kell-e kezdeni mindent.

Márkus Erika polgármester elmondja, hogy igen. De úgy gondolja, hogy inkább kezdjenek tiszta lappal mindent elölről, és legyen rendben. Nem szeretné kockáztatni a pályázat elszámolhatóságát azzal, hogy a közbeszerzési szaktanácsadó nem járt el helyesen, és így a képviselő-testület esetleg hozna egy nem megfelelően megalapozott döntést.

A polgármester meglátásával a képviselő-testület egyet ért.

A polgármester hozzáfűzi, hogy ez esetben viszont a beruházás nem érinti a nyári programokat. Így a sportpálya és a művelődési ház is bizonyosan használható lesz még a nyári időszakban, a falunapon még biztosan. Kéri, hogy vonják vissza a 7:45 órakor tartott képviselő-testületi ülésen hozott döntést a pótfedezet elkülönítéséről.

A polgármester szavazásra teszi fel az erről szóló határozati javaslatot.

A képviselő-testület egyhangúlag, 4 igen szavazattal az alábbi határozatot hozza:

52/2026. (IV. 17.) határozat
Bezenye Községi Önkormányzat képviselő-testülete a közbeszerzési eljárás pótfedezetéről szóló 50/2026. (IV. 17.) határozatát visszavonja.

Felelős:	Márkus Erika polgármester
Határidő:	azonnal

A polgármester kéri, hogy az eljárás lezárásáról is név szerinti szavazással döntsenek, majd szavazásra teszi fel az erről szóló határozati javaslatot.

A képviselő-testület  ellenszavazat nélkül, egyhangúlag, 4 igen szavazattal az alábbi határozatot hozza:

53/2026. (IV. 17.) határozat

Bezenye Községi Önkormányzat Képviselő-testülete úgy határoz, hogy az 1. napirendi pontról, azaz a „Közösségi tér építés, művelődési ház felújítás” tárgyú közbeszerzési eljárás lezárásáról név szerinti szavazással dönt. 

Felelős:	Márkus Erika polgármester
Határidő: 	azonnal

Márkus Erika polgármester felolvassa a képviselők nevét és kéri szavazatukat a közbeszerzési eljárás lezárásáról: 

Hiltser Mátyás alpolgármester, képviselő: igen
Lenzsér-Csiba Adrienn képviselő: igen
Márkus Erika polgármester: igen
Schmatovichné Radits Klaudia Éva alpolgármester, képviselő: igen

Márkus Erika polgármester kihirdeti a név szerinti szavazás eredményét. 

A képviselő-testület  ellenszavazat nélkül, egyhangúlag, 4 igen szavazattal az alábbi határozatot hozza:

54/2026. (IV. 17.) határozat

A „Közösségi tér építés, művelődési ház felújítás” tárgyában a Közbeszerzési Értesítőben 17918/2025 iktatószámon megjelent közbeszerzési eljárás 1. és 2. részekben a Kbt. 75. § (2) bekezdés b) pontja alapján eredménytelen figyelemmel arra, hogy a rendelkezésére álló anyagi fedezet összege nem elegendő a szerződés megkötéséhez az értékelés alapján legkedvezőbb ajánlatot tett ajánlattevővel.

Felelős:	Márkus Erika polgármester
Határidő: 	azonnal

Schmatovichné Radits Klaudia Éva alpolgármester kéri, hogy legyen valamilyen következménye annak, hogy a Line-Up Kft. ezt a közbeszerzési eljárást – véleménye szerint – nem megfelelően kezelte.

Dr. Reinthaller Ferdinánd aljegyző elmondja, hogy a képviselő-testület hozhat olyan döntést, hogy hivatalos tájékoztatást kér az eltérések okáról. 

A polgármester szavazásra teszi fel tájékoztatás kéréséről szóló határozati javaslatot.

A képviselő-testület  ellenszavazat nélkül, egyhangúlag, 4 igen szavazattal az alábbi határozatot hozza:

55/2026. (IV. 17.) határozat

Bezenye Községi Önkormányzat Képviselő-testülete úgy határoz, hogy a Line-Up Kft-től tájékoztatást kér az alábbiakról:
· Mi az oka annak, hogy kétmillió forint összegű pótfedezet szükségességét kommunikálták, majd az önkormányzat felülvizsgálata során megállapítást nyert, hogy ennek valódi mértéke 11,5 millió forint?
· Elismerik-e felelősségüket ebben a kérdésben?
· Mindez az önkormányzatot anyagilag hátrányos helyzetbe hozza, késlelteti a beruházást, érdemben veszélyezteti a pályázat eredményességét. Milyen megoldási javaslatuk van az ügy mielőbbi, gördülékeny megoldására?

Felelős:	Márkus Erika polgármester
Határidő: 	2026. április 24.


Márkus Erika polgármester megkérdezi, hogy van-e további kérdése valakinek?

Mivel kérdés, észrevétel nem érkezett, a polgármester megköszöni a részvételt, és az ülést 12:05 órakor lezárja. 

k.m.f.




	Márkus Erika	Dr. Reinthaller Ferdinánd
	polgármester	aljegyző

